1977R1078 — DA — 15.05.1984 — 006.001

Dette dokument er et dokumentationsredskab, og institutionerne påtager sig intet ansvar herfor

Ændret ved:

NB: I denne konsoliderede udgave forekommer henvisninger til den europæiske regningsenhed og/eller ecuen. Begge skal fra den 1. januar 1999 forstås som henvisninger til euroen — Rådets forordning (EØF) nr. 3308/80 (EFT L 345 af 20.12.1980, s. 1) og Rådets forordning (EF) nr. 1103/97 (EFT L 162 af 19.6.1997, s. 1).

▼B

RÅDETS FORORDNING (EØF) Nr. 1078/77

af 17. maj 1977

om indførelse af en præmieordning for ikke-markedsføring af mælk og mejeriprodukter og for omstilling af malkekvægsbesætninger

RÅDET FOR DE EUROPÆISKE FÆLLESSKABER HAR — under henvisning til traktaten om oprettelse af Det europæiske økonomiske Fællesskab, særlig artikel 43, under henvisning til forslag fra Kommissionen, under henvisning til udtalelse fra Europa-Parlamentet ( 1 ), under henvisning til udtalelse fra Det økonomiske og sociale Udvalg ( 2 ), og ud fra følgende betragtninger: ud fra følgende betragtninger: Den nuværende situation for de produkter, der er omfattet af Rådets forordning (EØF) nr. 804/68 af 27. juni 1968 om den fælles markedsordning for mælk og mejeriprodukter ( 3 ), senest ændret ved forordning (EØF) nr. 559/76 ( 4 ), er præget af store overskud, som stadig forøges; den tendens, der er konstateret i visse grupper af landbrugsbedrifter i Fællesskabet til at indtille mælkeproduktionen eller markedsføringen af mælk og mejeriprodukter, bør derfor støttes; det tilstræbte mål kan nås ved, at der ydes præmier til de landmænd, som giver afkald på at bringe mælk og mejeriprodukter i handelen, eller som omstiller deres malkekvægsbesætning til kødproduktion; hvis udviklingen i kvægbestanden er forbundet med vanskeligheder i en medlemsstat, og malkekvægsbesætningerne af den grund allerede er blevet stærkt reduceret, kan det vise sig hensigtsmæssigt at tillade, at den pågældende medlemsstat ikke anvender bestemmelserne om ikke-markedsføringspræmie og omstillingspræmie; præmiebeløbene skal være af en sådan størrelsesorden, at de kan betragtes som en vis kompensation for tabet af indkomsterne ved afsætning af de pågældende produkter; det forekommer derfor hensigtsmæssigt, at præmiebeløbet fastsættes i forhold til de produkter, der blev afsat i 1976; det samlede beløb for de præmier, der kan ydes til en bedrift, bør begrænses, for således at forbedre strukturen i forbindelse med opdræt af malkekvæg i bedrifter af en økonomisk set mere rentabel størrelse; der bør dog fastsættes visse undtagelser fra disse begrænsninger, når ansøgeren deltager i et program for udryddelse af brucellose, tuberkulose og leukose; for at gøre det lettere at kontrollere, om forpligtelserne i henhold til denne forordning overholdes, bør det bestemmes, at præmierne skal udbetales i flere rater; de nævnte foranstaltninger skal dels genoprette ligevægten på markedet for de pågældende produkter og kan således betragtes som interventioner i henhold til artikel 3 i Rådets forordning (EØF) nr. 729/70 af 21. april 1970 om finansiering af den fælles landbrugspolitik ( 5 ), senest ændret ved forordning (EØF) nr. 2788/72 ( 6 ), dels virkeliggøre de mål, som er fastsat i artikel 39, stk. 1, litra a), i traktaten, herunder de ændringer, som er nødvendige, for at fællesmarkedet kan virke tilfredsstillende, og de udgør derfor en fælles foranstaltning i henhold til artikel 6 i nævnte forordning; fællesskabsfinansieringen af udgifterne gennem udviklingssektionen og garantisektionen under Den europæiske udviklings- og garantifond for Landbruget bør derfor fastlægges; for at lette den administrative og finansielle forvaltning af præmieordningen bør der med hensyn til de udgifter, der finansieres gennem udviklingssektionen som undtagelsesforanstaltning ske anvendelse af bestemmelserne i Kommissionens forordning (EØF) nr. 2697/70 af 29. december 1970 om fremgangsmåden, efter hvilken Fællesskabet stiller finansieringsmidler til rådighed for medlemsstaterne inden for rammerne af EUGFL, garantisektionen ( 7 ) og bestemmelserne i Kommissionens forordning (EØF) nr. 1723/72 af 26. juli 1972 om godkendelse af regnskaberne vedrørende EUGFL, garantisektionen ( 8 ); dog kan der i en overgangsperiode og på begæring af en medlemsstat ske anvendelse af det almindelige refusionssystem inden for EUGFL, garantisektionen — UDSTEDT FØLGENDE FORORDNING:

AFSNIT I

Betingelserne for ydelse af ikke-markedsføringspræmier og omstillingspræmier og disse præmiers størrelse

Artikel 1

1. På ansøgning ydes efter ansøgerens valg en præmie for at undlade at bringe mælk og mejeriprodukter i handelen (ikke-markedsføringspræmie) eller for at omstille fra malkekvægsbesætning til kødproduktion (omstillingspræmie).

2. Såfremt det i en medlemsstat konstateres, at antallet af malkekøer er reduceret med mere end 20 % i perioden fra 1. januar 1969 til 31. december 1975, kan den pågældende medlemsstat dog undlade at anvende denne forordning.

▼M2

Artikel 2

1. For at opnå ikke-markedsføringspræmien skal den enkelte producent over for de kompetente myndigheder på tilfredsstillende måde godtgøre, at han i forhold til sine leverancer af mælk eller af hertil svarende mejeriprodukter i de tolv kalendermåneder, der går forud for ansøgningsmåneden, stadig har et passende antal malkekøer på sin bedrift. Dette krav skal være opfyldt endnu på datoen for ansøgningens godkendelse. I modsat fald nedsættes præmien tilsvarende.

▼B

2. Ikke-markedsføringspræmien ydes på betingelse af, at producenten skriftligt forpligter sig til at overholde følgende:

a) i ikke-markedsføringsperioden må hverken mælk eller mejeriprodukter, der stammer fra den pågældendes bedrift, afstås mod vederlag eller vederlagsfrit,

b) fra den dag, hvor ansøgningen indgives, og indtil ikke-markedsføringsperiodens udløb: — må den pågældende ikke tillade, at hans bedrift eller en del af denne anvendes af andre til opdræt af malkekvæg; — må den pågældende ikke udleje sin malkekvægsbesætning eller overlade den til andre mod vederlag eller vederlagsfrit; — må den pågældende ikke afstå sin malkekvægsbesætning, medmindre det sker med henblik på slagtning eller eksport.

Ikke-markedsføringsperioden er på fem år og begynder senest ved udgangen af den sjette måned efter datoen for ansøgningens godkendelse.

3. De producenter, der bringer deres virksomhed til ophør i henhold til direktiv 72/160/EØF ( 9 ) efter en periode på mindst to år uden markedsføring af mælk og mejeriprodukter, fritages for de i stk. 2 anførte betingelser.

4. De producenter, der bringer deres virksomhed til ophør i henhold til direktiv 72/160/EØF ved udgangen af det tredje år uden markedsføring af mælk og mejeriprodukter, fritages for de i stk. 2 anførte forpligtelser. I så fald udgør raten for det tredje år 37,5 % af ikke-markedsføringspræmien, og den kan udbetales fra det tidspunkt, hvor den ansøgning, som er indgivet i henhold til ovennævnte direktiv, er godkendt, og den kompetente myndighed har fået forelagt bevis for, at malkekvægsbesætningen er slagtet.

5. I de i stk. 3 og 4 omhandlede tilfælde skal ingen af de beløb, der er udbetalt af ikke-markedsføringspræmien, tilbagebetales; til disse producenter kan der ikke senere udbetales ikke-markedsføringspræmie.

▼M2

Artikel 3

1. For at opnå omstillingspræmien skal producenten over for de kompetente myndigheder på tilfredsstillende måde godtgøre:

— at han har leveret mindst 50 000 kg mælk eller hertil svarende mejeriprodukter i de tolv kalendermåneder, der går forud for ansøgningsmåneden, og at han stadig har et passende antal malkekøer på sin bedrift,

eller

— at stadig har mindst 15 malkekøer, herunder drægtige kvier, på sin bedrift.

Det pågældende krav skal være opfyldt endnu på datoen for ansøgningens godkendelse. I modsat fald nedsættes præmien tilsvarende.

▼B

2. Omstillingspræmien ydes på betingelse af, at producenten forpligter sig til at overholde følgende:

a) i omstillingsperioden må hverken mælk eller mejeriprodukter, der stammer fra den pågældendes bedrift, afstås mod vederlag eller vederlagsfrit;

b) fra dagen for ansøgningens indgivelse og indtil omstillingsperiodens udløb skal betingelserne i artikel 2, stk. 2, første afsnit, litra b), overholdes;

c) i omstillingsperioden skal den pågældende på sin bedrift have et gennemsnitligt antal enheder af kreaturer eller får, der er lig med eller større end det antal, han havde på samme bedrift på referencetidspunktet.

Omstillingsperioden er på fire år og begynder senest ved udgangen af sjette måned efter datoen for ansøgningens godkendelse.

3. Såfremt producenten fortsætter med at holde køer, skal han endvidere for at opnå præmien over for de kompetente myndigheder på tilfredsstillende måde godtgøre, at han har omlagt sin besætning således, at senest ved udgangen af det tredje år efter dagen for ansøgningens godkendelse vil 80 % af antallet af køer eller drægtige kvier på bedriften bestå enten af hundyr, som udviser kendetegnene på en anerkendt kødrace, eller hundyr, der hidrører fra en krydsning med en tyr, der er optaget i stambogen for en af disse racer, eller som i mangel heraf frembyder tilstrækkelige garantier vedrørende egnethed til at overføre denne races væsentlige kendetegn til afkommet.

▼M2

Artikel 4

1. Ikke-markedsføringspræmien beregnes i forhold til den mængde mælk eller dertil svarende mejeriprodukter, der er leveret af producenten i de tolv kalendermåneder, der går forud for ansøgningsmåneden.

Præmien pr. 100 kg af ovennævnte mængde udgør:

— 20 regningsenheder for mængder på 30 000 kg og derunder,

— 18 regningsenheder for mængder over 30 000 kg, men ikke over 50 000 kg,

— 13,5 regningsenheder for mængder over 50 000 kg, men ikke over 120 000 kg,

— 11 regningsenheder for mængder over 120 000 kg.

Et beløb svarende til 50 % af præmien udbetales i løbet af de tre første måneder af ikke-markedsføringsperioden.

Restbeløbet udbetales i løbet af det tredje og femte år i to lige store rater, hver på 25 % af præmien, på betingelse af, at modtageren over for de kompetente myndigheder godtgør, at forpligtelserne i artikel 2 er opfyldt.

2. Omstillingspræmien beregnes i forhold til den mængde mælk eller dertil svarende mejeriprodukter, der er leveret af producenten i de tolv kalendermåneder, der går forud for ansøgningsmåneden.

Præmien pr. 100 kg af ovennævnte mængde udgør:

— 17,5 regningsenheder for mængder på 120 000 kg og derunder,

— 11 regningsenheder for mængder over 120 000 kg.

Omstillingspræmien kan dog under ingen omstændigheder være mindre end den præmie, som ville fremkomme ved anvendelse af stk. 1.

Et beløb svarende til 60 % af præmien udbetales i løbet af de tre første måneder af omstillingsperioden.

Restbeløbet udbetales i løbet af tredje og fjerde år i to lige store rater, hver på 20 % af præmien, på betingelse af, at modtageren over for de kompetente myndigheder godtgør, at forpligtelserne i artikel 3 er opfyldt.

3. Som undtagelse fra stk. 1 og 2 udbetales ikke-markedsføringspræmien eller omstillingspræmien imidlertid på uigenkaldelig anmodning af den pågældende producent i henholdsvis fire og fem lige store, på hinanden følgende årlige rater. I så fald skal præmiemodtageren — for så vidt angår tredje rate og den eller de efterfølgende rater — over for de kompetente myndigheder godtgøre, at forpligtelserne i artikel 2 og 3 er blevet opfyldt; med hensyn til det tilfælde, der er omhandlet i artikel 2, stk. 4, skal den sidste udbetaling i løbet af det tredje år så udgøre 47,5 % i stedet for 37,5 % af ikke-markedsføringspræmien.

4. De to præmier kombineres med støtte ydet under programmer for udryddelse af brucellose, tuberkulose og leukose.

▼B

AFSNIT II

Almindelige og finansielle bestemmelser

Artikel 5

I denne forordning forstås ved:

a) producent: — en landbruger, fysisk eller juridisk person, hvis bedrift er beliggende på Fællesskabets område, og som er beskæftiget med kvægopdræt; — en sammenslutning af fysiske eller juridiske personer, som i fællesskab inden for landbruget anvender produktionsmidler, hvorved der åbnes mulighed for fælles kvægopdræt på Fællesskabets område;

b) bedrift: de produktionsenheder, betragtet som en helhed, der drives af producenten, og som er beliggende på Fællesskabets område.

Artikel 6

1. Enhver, der overtager en landbrugsbedrift, kan skriftligt påtage sig fortsat at opfylde de forpligtelser, som hans forgænger har indgået.

I dette tilfælde bevarer sidstnævnte retten til de allerede erlagte beløb, og resten udbetales til hans efterfølger.

I modsat fald tilbagebetales de allerede udbetalte beløb af forgængeren.

2. Såfremt kun en del af bedriften afstås, bevarer ansøgeren sin ret til præmien, hvis den person, til hvem afståelsen finder sted, skriftligt påtager sig fortsat at opfylde de forpligtelser, som hans forgænger har indgået. I modsat fald tilbagebetales en del af de allerede udbetalte beløb af forgængeren, beregnet i forhold til det afståede foderafgrødeareal.

Artikel 7

Efter fremgangsmåden i artikel 30 i forordning (EØF) nr. 804/68 fastsættes:

a) den periode, i hvilken ansøgninger om ydelse af præmie kan indgives,

b) definitionen af begreberne »passende antal« og »leverancer svarende hertil«, indeholdt i artikel 2, stk. 1 og artikel 3, stk. 1,

c) betingelserne vedrørende den anerkendelse af racer, der er omhandlet i artikel 3, stk. 3,

d) definitionen af begrebet »hertil svarende mejeriprodukter«, indeholdt i artikel 4, stk. 1, første afsnit,

e) de nærmere bestemmelser for kontrol med overholdelsen af de forpligtelser, der følger med ydelse af præmien,

f) de ækvivalenter, der skal fastlægges med henblik på beregningen af enheder af voksne kreaturer og får,

g) betingelserne for under særlige omstændigheder at beholde beløb, der allerede er udbetalt, navnlig når modtageren ophører med sin virksomhed i landbruget,

h) den tolerance, som skal finde anvendelse ved beregning af det gennemsnitlige antal, der er omhandlet i artikel 3, stk. 2, litra c),

i) det foderafgrødeareal, der er omhandlet i artikel 6, stk. 2,

▼M6

j) de øvrige gennemførelsesbestemmelser til artikel 1-6 og 7a.

▼M6

Artikel 7a

1. En nedsat præmie for ikke-markedsføring eller for omstilling ydes til den producent, der i strid med de i artikel 2, stk. 2, litra a), og i artikel 3, stk. 2, litra a), omhandlede forpligtelser mod vederlag eller vederlagsfrit har afhændet mælk eller mejeriprodukter fra sin bedrift efter påbegyndelsen af ikke-markedsførings- eller omstillingsperioden, når disse leverancer er gennemført inden udgangen af den sjette måned efter datoen for ikke-markedsførings- eller omstillingsperiodens begyndelse.

2. En nedsat omstillingspræmie ydes til den producent, der i strid med artikel 3, stk. 3,

a) har omlagt sin besætning således, at der senest ved udgangen af det tredje år efter dagen for ansøgningens godkendelse vil være under 80 %, men over 70 %, af antallet af køer eller drægtige kvier på bedriften, som udviser de i nævnte stykke krævede kendetegn, eller

b) anvender en malkeko til dækning af bedriftens eget behov, når antallet af køer eller drægtige kvier på bedriften er under fem.

3. Nedsættelsen af præmien andrager:

— i det i stk. 1 nævnte tilfælde 4 % af det samlede præmiebeløb, som producenten ville have været berettiget til for hver måned eller del af en måned, i hvilken den pågældende forpligtelse ikke er overholdt.

— i det i stk. 2, litra a), nævnte tilfælde 2 % af det samlede præmiebeløb, som producenten ville have været, berettiget til, for hvert procentpoint eller del af et procentpoint, for hvilket den pågældende forpligtelse ikke er overholdt,

— i det i stk. 2, litra b), nævnte tilfælde 400 ECU.

4. Bestemmelserne i denne artikel anvendes med forbehold af foranstaltninger, som fastsættes af medlemsstaterne i tilfælde, hvor støttemodtageren som følge af force majeure ikke kan overholde en forpligtelse i forbindelse med den pågældende præmieordning.

▼B

Artikel 8

1. Uanset artikel 3 i forordning (EØF) nr. 729/70 finansieres 60 % af udgifterne i forbindelse med de i denne forordning omhandlede foranstaltninger af EUGFL, garantisektionen. Endvidere refunderer EUGFL, udviklingssektionen, medlemsstaterne 40 % af de udgifter, der opfylder betingelserne herfor.

2. For så vidt angår EUGFL, garantisektionen og udviklingssektionen, betragtes foranstaltningerne — navnlig som følge af de udgifter, der afholdes af disse to sektioner — henholdsvis som interventioner i henhold til artikel 3 i forordning (EØF) nr. 729/70, og som en fælles foranstaltning i henhold til artikel 6, stk. 1, i samme forordning.

Artikel 9

De samlede udgifter, der påhviler EUGFL, udviklingssektionen, i forbindelse med den fælles foranstaltning, vil udgøre ►M2 330 millioner regningsenheder ◄ .

▼M5

Tidsrummet for gennemførelsen af den foranstaltning, der omhandles i denne forordning, er begrænset:

a) til den 15. september 1980 for så vidt angår ikke-markedsføringspræmien, og

b) indtil udgangen af mejeriåret 1980/81 for så vidt angår omstillingspræmien.

▼B

Artikel 10

Med hensyn til den del af udgifterne, der finansieres gennem EUGFL, udviklingssektionen, er de finansielle gennemførelsesforanstaltninger for den fælles foranstaltning de, som er foreskrevet i forordningerne (EØF) nr. 2697/70 og (EØF) nr. 1723/72.

Dog kan der for året 1977 på begæring af en medlemsstat ske anvendelse af refusionssystemet. Denne medlemsstats refusionsanmodning vedrører de udgifter, som er afholdt i løbet af dette år og skal indgives til Kommissionen inden den 1. juli det følgende år.

Kommissionen træffer afgørelse vedrørende denne anmodning efter fremgangsmåden i artikel 7, stk. 1, i forordning (EØF) nr. 729/70.

Artikel 11

1. Med forbehold af de bestemmelser, der vedtages i henhold til artikel 7, litra g), træffer medlemsstaterne uden krænkelse af artikel 8 i forordning (EØF) nr. 729/70 de nødvendige foranstaltninger til tilbagebetaling af allerede udbetalte præmier, såfremt de fastsatte forpligtelser ikke overholdes.

De underretter Kommissionen om de anvendte foranstaltninger og giver den regelmæssigt meddelelse om det stadium, på hvilket de hermed forbundne administrative og juridiske procedurer befinder sig.

2. De tilbagebetalte beløb overføres til de udbetalende organer eller kontorer, som fradrager dem i de udgifter, der finansieres af henholdsvis garantisektion og udviklingssektion under EUGFL, i forhold til disses andel i fællesskabsfinansieringen.

3. De finansielle følger af, at tilbagebetaling af de udbetalte beløb ikke kan gennemføres, bæres af garantisektionen og udviklingssektionen under EUGFL i forhold til disses andel i finansieringen.

4. De beløb, der skal tilbagebetales, kan forhøjes med en rente.

Artikel 12

I fornødent omang vedtages gennemførelsesbestemmelserne til artikel 8-11 efter fremgangsmåden i artikel 13 i forordning (EØF) nr. 729/70.

Artikel 13

1. På grundlag af oplysninger fra medlemsstaterne forelægger Kommissionen senest den ►M5 31. januar 1981 ◄ Rådet og Europa-Parlamentet en rapport om gennemførelsen af præmieordningen.

2. Efter gennemgang af denne rapport kan Rådet med kvalificeret flertal på forslag af Kommissionen og under hensyntagen til den indvundne erfaring og udviklingen i de økonomiske forhold inden for de pågældende sektorer træffe afgørelse om opretholdelse eller ændring af ►M5 omstillingspræmieordningen ◄ og om den heraf følgende tilpasning af gennemførelsesperioden og af overslaget over de samlede omkostninger.

Denne forordning er bindende i alle enkeltheder og gælder umiddelbart i hver medlemsstat.

( 1 ) EFT nr. C 93 af 18. 4. 1977, s. 11.

( 2 ) EFT nr. C 77 af 30. 3. 1977, s. 15.

( 3 ) EFT nr. L 148 af 28. 6. 1968, s. 13.

( 4 ) EFT nr. L 67 af 15. 3. 1976, s. 9.

( 5 ) EFT nr. L 94 af 28. 4. 1970, s. 13.

( 6 ) EFT nr. L 295 af 3. 12. 1972, s. 1.

( 7 ) EFT nr. L 285 af 31. 12. 1970, s. 63.

( 8 ) EFT nr. L 186 af 16. 8. 1972, s. 1.

( 9 ) EFT nr. L 96 af 23. 4. 1972, s. 9.